Jodaí-e Nadér az Simín

Jodaí-e Nadér az Simín (en , "A separación de Nader de Simin") é un filme dramático iraniano do 2011 escrito e dirixido por Asghar Farhadi, e protagonizado por Leila Hatami, Peyman Moaadi, Shahab Hosseini, Sareh Bayat e Sarina Farhadi. Céntrase nunha parella iraniana de clase media que se separa, a desesperación da súa filla polas disputas e a separación dos seus proxenitores e os conflitos que xorden cando o marido contrata unha coidadora de clase baixa para ocuparse do seu pai, enfermo de alzhéimer.

O filme gañou o premio Óscar ao mellor filme en lingua non inglesa en 2012, converténdose no primeiro iraniano que consegue o galardón. Ademais foi candidato ao óscar ao mellor guión orixinal e recibiu o Oso de Ouro ao mellor filme e o Oso de Prata á mellor actriz e ao mellor actor na 61.ª edición do Festival Internacional de Cinema de Berlín. Gañou ademais o Globo de Ouro ao mellor filme en lingua estranxeira.

 Argumento 
Simin quere abandonar Irán co seu home, Nader, e a súa filla, Termeh, xa que non quere que esta medre nas condicións actuais. O desexo non o comparte Nader, que está preocupado polo seu pai, que vive coa familia e sofre alzhéimer. Cando Nader decide permanecer no país, Simin pide o divorcio.

 Elenco 
 Leila Hatami como Simin
 Peyman Moaadi como Nader
 Shahab Hosseini como Hodjat
 Sareh Bayat como Razieh
 Sarina Farhadi como Termeh
 Ali-Asghar Shahbazi como o pai de Nader
 Shirin Yazdanbakhsh como a nai de Simin
 Kimia Hosseini como Somayeh
 Merila Zarei como a señora Ghahraei

 Produción 
A idea chegou dunha serie de experiencias persoais e imaxes abstractas que tiña Farhadi na súa mente. Unha vez decidido a realizar o filme foi escrito e financiado rapidamente. Igual que os seus tres anteriores filmes foi producido sen ningún apoio gobernamental. O financiamento chegou sen problema debido ao éxito de About Elly. A produción recibiu ademais 25 000 dólares do APSA Academy Film Fund da Motion Picture Association.

En setembro de 2010, o ministerio de Cultura iraniano prohibiulle a Farhadi a realización do filme debido a un discurso que fixo nunha cerimonia de entrega de premios e no que expresou o seu apoio a varios cineastas do país. En particular, desexou a volta do cineasta exiliado Mohsen Makhmalbaf e do cineasta e político encarcerado Jafar Panahi. A prohibición levantouse a principios de outubro despois de que Farhadi indicase que fora mal entendido e de que se desculpase polos seus comentarios.

 Notas 

 Véxase tamén 
 Outros artigos 
 Filmes de Irán propostos ó Óscar ó mellor filme internacional
 Filmes propostos ó mellor filme internacional na 84ª edición dos Óscar

 Ligazóns externas 

 Ficha en AllMovie 
 Ficha en BoxOfficeMojo 
 Ficha en RottenTomatoes 

Categoría:Filmes de 2011
Categoría:Filmes de Irán
Categoría:Filmes en lingua persa
Categoría:Filmes dirixidos por Asghar Farhadi
Categoría:Filmes sobre familias
Categoría:Filmes sobre alzhéimer
Categoría:Filmes ambientados en Teherán
Categoría:Óscar ó mellor filme internacional
Categoría:Filmes gañadores do Oso de Ouro
Categoría:Filmes sobre o embarazo